Unsern gar fruntlichin grus czuvor mit gutiger irbietunge unsers mogens. Woltuchtiger, strenger, lieber her houptman, besunder frunt. Unsers ordens geswornen und lieben getruwen der stad Revel haben uns durch eres rathes sendeboten lassen vorbrengen, wie euwir gute sy anfertiget von nemlichin schelungen und sunderlich von eynes knechts wegen, Claus Doek genant, der euwirs dinstes sulle syn gewesen, als man vorgebt etc. Lieber her houptman. Der ersame, geistliche, unsirs ordens obirster marschalk, bruder Walrabe von Hunsbach, als der nest us Dennemarken qwam, irczalte her uns vaste woltat, em irboten von euwir liebe, der wir werlich dangsam syn heutes tages, und dorobir, wie sich euwir fruntschaft irboten hette, wurden die unsirn eynigerley schelunge haben wedir dy us den landen euwirs gebites, das dorumbe des allirdurchluchtigesten fursten, unsirs allirgnedigsten hern, hern Erichs koniges czu Dennemarken etc., gnade sulde besucht werden und derglichin herwiderumme unsirs ordens wirdiger meister in Lyffland durch euwir gute adir dy euwirn, ap dy enigerley schelunge wedir dy unsirn wurden haben. Dy weise uns wol gefyel und ist redlich, gotlich und uns gantcz wol behegelich. Und durch semelicher obireynkomunge, als denne der vorgedochte unsir obirster marschalk ist gescheiden von euwir liebe, so bitten wir euch mit gantcz fleissigen begerlichin beten, das ir dyselben unsire geswornen und lieben getruwen von Revel wellet umbe unsir liebe willen lassen umbesweret und auch umbeschediget von euch und den euwirn. Habt ir obir das eynigerley schelunge wedir sy, gerucht der, lieber her houptman, mit en czu komen vor unsirs ordens vorgedochten meister in Lyfland, mit deme wirs ouch sunderlichin bestalt haben, und hoffen unczwivelich, was semelicher gebrechen an en komen, das dy in eynir gute fruntlich und lieplich wol sullen werden heengelegt. Und bitten des euwir gutige antwert uns wedir hiruff czu schreiben by dessem beweiser. Gegeben uff unsirm huwsze Mariemburg [am frytage] vor dem sontage oculi im mcdxxvij:ten jore.